बेलूर और हालेबीडू : पुराने और अद्भुत मंदिरों के शहर
अगर आप कर्नाटक घूमने जा रहे हैं तो इन दो स्थानों को अपनी सूची में जरूर शामिल करें। एक तो बेलूर और दूसरा हालेबीडू। दोनों ही स्थान एक-दूसरे से करीब 16 किलोमीटर की दूरी पर हैं और हासन जिले में आते हैं। बेंगलुरु से इनकीBelur and Halebidu: Old and wonderful temple towns
अगर आप कर्नाटक घूमने जा रहे हैं तो इन दो स्थानों को अपनी सूची में जरूर शामिल करें। एक तो बेलूर और दूसरा हालेबीडू। दोनों ही स्थान एक-दूसरे से करीब 16 किलोमीटर की दूरी पर हैं और हासन जिले में आते हैं। बेंगलुरु से इनकी दूरी लगभग 220 किलोमीटर है। 11वीं से 13वीं शताब्दी तक इस क्षेत्र में होयसला राजवंश ने शासन किया और इसी दौरान यहां विशालकाय और शानदार मंदिरों का निर्माण हुआ।
पहले हम बात करेंगे बेलूर की। चन्नाकेशव यहां का प्रसिद्ध मंदिर है। चन्ना यानी सुंदर और केशव विष्णु को कहा जाता है। यह मंदिर भगवान विष्णु को समर्पित है। इसे होयसल वंशीय नरेश विष्णुवर्धन ने 1117 ई. में बनवाया था। मंदिर 178 फुट लम्बा और 156 फुट चौड़ा है। परकोटे में तीन प्रवेशद्वार हैं, जिनमें सुंदर मूर्तिकारी है। मंदिर की बाहरी दीवारों पर एक से बढ़कर एक मूर्तियां हैं। गर्भगृह की दीवारों पर पौराणिक प्रसंग हैं, तो मंडप की दीवारों पर मानवीय प्रसंग हैं। इन मानवीय प्रसंगों में आपको एक महिला की बहुत सारी मूर्तियां मिलेंगी, जिसके बारे में कहा जाता है कि वे प्रथम होयसल राजा विष्णुवर्धन की पत्नी हैं या उनसे प्रेरित हैं। इन सभी मूर्तियों के हाव-भाव पर आधारित कुछ न कुछ नाम हैं। जैसे दर्पण में अपना चेहरा देखकर प्रसन्न होती दर्पण-सुंदरी हैं, तो कहीं शाल-भंजिका हैं, तो कहीं कोई और।
कप्पे चेन्निग राय का मंदिर:
बेलूर में चेन्नाकेशव मंदिर के अतिरिक्त कप्पे चेन्निग राय का मंदिर भी है, जो इस मंदिर के दक्षिण में स्थित है। इसका निर्माण विष्णुवर्धन की महारानी ने करवाया था। इसमें पांच मूर्तियां हैं। श्री गणेश, श्री सरस्वती, श्री लक्ष्मी नारायण, लक्ष्मी श्रीधर और दुर्गा महिषासुर मर्दिनी। इनके अतिरिक्त एक मूर्ति श्री वेणुगोपाल की है। यह मंदिर एक ऊंची दीवार के घेरे में चबूतरे पर स्थित है। यहां की मूर्तिकला अद्भुत है।
हालेबीडू:
बेलूर से करीब 15-16 किलोमीटर दूर हालेबीडू भी अपने मंदिरों और मूर्तिकला के लिए विख्यात है। यहां का सबसे प्रसिद्ध मंदिर होयसलेश्वर मंदिर है जो शिव को समर्पित है। यह भव्य मंदिर देखने लायक है। इसका निर्माण साल 1221 में करवाया गया था। होयसलेश्वर मंदिर के ही बाजू में तीन विशालकाय प्राचीन जैन मंदिर भी स्थित हैं।
​​​​​​​कुद्रेमुख ट्रैक:
​​​​​​​यह कर्नाटक के सबसे प्रसिद्ध ट्रैकों में से एक है। अगर आप बेलूर जाते हैं तो यहां भी जाया जा सकता है। यह पश्चिमी घाट की पहाड़ियों में है और मुल्लोडी नामक गांव से शुरू होता है। बेलूर से इसकी दूरी तकरीबन 100 किलोमीटर है। मुल्लायनगिरी चोटी भी काफी नजदीक है। यह चोटी कर्नाटक की सबसे ऊंची चोटी है और इसकी ऊंचाई लगभग 1900 मीटर है। मुल्लायनगिरी तक पक्की सड़क बनी है। आखिर में 200-250 सीढ़ियां चढ़नी होती हैं। यहां से चिकमगलूर शहर का शानदार विहंगम नजारा दिखता है। मुल्लायनगिरी से मुल्लोडी की ओर चलते हैं तो लगभग पूरा रास्ता कॉफी के बागानों से होकर जाता है। असल में चिकमगलूर जिला कॉफी के लिए जाना जाता है।
कैसे पहुंचें? 
रेल यात्रा: बेलूर में कोई रेलवे स्टेशन नहीं है। तो रेल से यात्रा करने पर आपको हासन रेलवे स्टेशन पर उतरना पड़ेगा। हासन रेलवे स्टेशन सभी बड़े शहरों के अलावा बेंगलुरु, मैसूर और मेंगलुरु से भी अच्छे से जुड़ा है। हासन से बेलूर लगभग 40 किमी दूर है।
हवाई यात्रा: अगर आप हवाई जहाज से बेलूर जाना चाहते हैं तो इसके लिए बेंगलुरु जाना होगा। बेंगलुरु तमाम बड़े शहरों से हवाई सेवाओं से जुड़ा है। बेंगलुरू से बेलूर करीब 220 किमी दूर है। बेंगलुरु से आपको बसें मिल जाएंगी या आप चाहें तो ट्रेन से भी हासन तक आ सकते हैं।